Iulian Iamandi 


Exil 


ulian Iamandi s-a născut la 18 septembrie 1977 în Călăraşi. 
Lucrează în domeniul IT, este pasionat de istorie, SF şi Istorie Alternativă. Este membru al 
AtelierKult. A publicat în Nautilus şi Gazeta SF. A înfiinţat proiectul Resboiu, unde a şi 
apărut prima dată povestirea din acest număr. 


Locuieşte în Bucureşti. 


Agentul de pază al firmei nu îi dăduse voie să fumeze, interzicându-i chiar să mai deschidă 
gura. Trecuseră vreo treizeci de minute de aşteptare în secretariatul unde se auzeau numai 
tastele apăsate de secretara care nici măcar nu îi băgase în seamă de când intraseră în 
încăpere. Simţea cum pachetul de țigări îl frige în dreptul buzunarului de la piept al cămăşii de 
blugi, în dreptul inimii. De plictiseală şi spre a uita pofta de a simţi fumul în plămâni, îşi 
plimbă privirea prin secretariat, sperând că timpul va trece mai uşor. 


Spaţiul alocat aici era imens, de vreo şase ori mai mare decât biroul său, şi foarte relaxat în 
comparaţie cu aglomeraţia de calculatoare, dulapuri cu servere şi noduri de reţea între care 
lucra bucurându-se că nu suferea de claustrofobie. Încercă să analizeze decorul dinspre 
dreapta, ca gest reflex, dar renunţă. În acea parte agentul de paza masiv îl supraveghea postat 
strategic între el şi uşa prin care ar fi putut încerca să fugă înainte de a fi înfățișat consiliului, 
comisiei de disciplină, preşedintelui executiv, sau unui grup de extratereştri — orice îl aştepta 
dincolo de uşa care dădea în biroul alăturat. 


Întoarse capul în partea opusă şi o cercetă pe secretară. De pe degetele ce alergau pe tastatură 
lipseau bijuteriile cu care se ornau majoritatea femeilor. Lipsea până şi verigheta, avertizarea 

către cei interesaţi. Era liberă de obligaţii oficiale, probabil divorțată sau neimplicată vreodată 
într-o căsătorie. 


Pe peretele din stânga biroului secretarei şi în faţa lui, se întindea o hartă de mari dimensiuni. 
Citi cu plăcere „Dobrogea”, numele ţării sale, scris cu litere roşii peste judeţele cu care fusese 


infiintata — Constanta si Tulcea, dar si deasupra celor ce i se alăturaseră după referendumul 
de la finalul primului cincinal — Galati, Braila, Ialomita, Calarasi si Giurgiu. 


x 


Bărbaţi şi femei, cu toții trecuți de vârsta pensionării, îl priveau de câteva minute accentuîndu- 
i starea de disconfort. Nu îndrăzni să ridice privirea decât în momentul în care bărbatul din 
capul lungii mese de şedinţă i se adresă: 


— Tot ce ai descoperit este adevărat, tinere. Şi, ca să îți umplu lacunele, am să îți spun — noi 
suntem grupul Malciuc. Ne-am luat numele după cel al localităţii tulcene unde a fost pus în 
practică proiectul Delta, la ordinul preşedintelui comunist al prezentului din care provenim. 
Cunoşti ‘Cele 500 de milioane ale Begumei'? Proiectul a avut la bază această carte... 


Amuzat, Pavel răspunse: 
— Nu îmi vine să cred că un preşedinte comunist a citit Jules Verne! 
Fără să ia în considerare zâmbetul ironic, cel ce părea a fi liderul celor prezenţi îi replică: 


— El nu, însă mie mi-au plăcut cărțile respective. Numele meu este Coanda şi aveam 
influenţă asupra acelui preşedinte, care ar fi făcut orice sacrificii şi investiţii pentru a-şi duce 
țara la nivelul celor mai avansate state. Mie mi s-a atribuit conducerea cercetătorilor pe care i- 
a găzduit Malciucul acela, echivalentul real al oraşului ştiinţei pe care şi l-a imaginat domnul 
scriitor Verne. 


Acceptând bobârnacul, Pavel Racu îşi afişă din nou imaginea de cyberhoţ prins la furat, acum 
în aşteptarea verdictului. 


— Schimbările politice nu ne-au priit însă, aşa că ne-am autoexilat şi acţionăm din această 
istorie paralelă, în al cărei prezent ne aflăm. Din nefericire, este singurul loc în care 
intervenţia a dat rezultate bune. Celelalte lumi au probleme, iar scopul nostru nobil — acela 
de a oferi o viață mai buna conaţionalilor paraleli, nu a fost atins datorita faptului că în alte 
locuri nu am fost atât de conservatori ca şi aici. Cele mai mari probleme le întâmpinăm într-o 
locaţie unde am intervenit pe vremea lui Cuza şi am legat capitala de mare pe la începutul 
secolului... De fapt, ai sa vezi ce schimbări s-au făcut. Tinere, am hotărât să te exilăm! 


x 


Pauza din viaţa lui Pavel Racu se terminase. Nu simţise rematerializarea, însă instinctul îi 
dicta să se întoarcă cu faţa înspre pupa cargoului. 


Acum vedea în sens invers ceea ce văzuse pe când treceau prin portal. Cargoul se 
rematerializa aşa cum corpul său o făcuse, milimetru cu milimetru, până ce trecu în întregime 
prin portalul de aici. 


Marinarul cu care vorbise înainte de trecere se apropie de el şi îi zise: 


— Dacă vrei să ştii, elicea nici măcar nu s-a oprit! 


— Cum dracu să nu se oprească? Este ilogic! 


Din puţinele cunoştinţe pe care le avea în domeniu, Pavel se gândi la mecanismele care roteau 
arborele elicei, la motoare şi alimentarea lor cu combustibil. O pauză în alimentare ar fi dus la 
oprirea acestora, implicit la oprirea elicei care propulsa vaporul. Îi spuse marinarului 
consideraţiile sale, dar acesta îi zâmbi superior şi îi servi o analogie simplă: 


— Da” ce, ţie ţi-a stat inima şi ţi-a pornit-o cineva aici? Procesul dematerializării şi reversul, 
se întâmplă dincolo de ceea ce înseamnă timp. Mai precis, ca şi cum timpul ar fi stat pe loc! 
Vezi? Este numai logica ta, formată numai din ceea ce cunoşteai până acum... 


Zâmbetul acela deranjant reveni pe faţa marinarului, aşa că Pavel se îndepărtă de el. Zări 
semnul ce marca locul pentru fumat şi se îndreptă către grupul de fumători cu aceeaşi 
destinaţie ca şi a lui. De la câțiva metri le auzi discuţiile aprinse cu subiecte amestecate ceea 
ce îl făcu să realizeze că a dat peste mercenari, aventurierii recrutaţi pentru rezultatele lor în 
simulatoarele ce refăceau războaiele trecute. Petrecu alături de ei timpul în care străbătură 
apele teritoriale până la câteva mile distanţă de portul Constanţa, amuzându-se la glumele lor. 
Chiar în momentul în care îşi aprindea o noua ţigară, alarma răsună la bordul cargoului şi 
marinarii începură să alerge în toate direcţiile. 


— Ce se întâmplă? întrebară cu toţii, până ce unul din marinari le răspunse: 

— Alarmă aeriană! Sau în simulatoare nu aţi auzit până acum sunetul ăsta? 

In ambele borduri marinarii dădeau la o parte părți mobile ale suprastructurii, scoțând la 
iveala mitraliere antiaeriene cu mai multe ţevi. Dinspre port începură să tragă bateriile 
antiaeriene grele murdărind cerul cu exploziile proiectilelor lor. La distanţă de barajul 
artileriei apărură siluetele unor avioane de bombardament. Din fericire ţinta lor era portul şi 
nu navele din convoi. 

— Ale cui sunt avioanele? întrebă unul din mercenari. 

De la cea mai apropiată mitralieră, unul din soldaţi răspunse: 

— Ruşi, cu siguranţă! Dacă ar fi fost bulgari, ar fi trebuit sa vină din partea opusă... 

Şocat, Pavel se întoarse către servanţii mitralierei spre a-i întreba dacă au cumva chef de 
glume, dar ochii săi se opriră pe una din containerele de pe punte, unde la destinatar scria în 


româneşte „Polonia”. Deduse ceva ce îl surprinse şi mai mult. Intrebă repede: 


— Hei, în ce an suntem aici? 


